钦定古今图书集成/明伦汇编/官常典/第500卷 > 郭崇
## 钦定古今图书集成/明伦汇编/官常典/第500卷 > 郭崇

按《宋史》本传：“崇，应州金城人。重厚寡言，有方略。初名
崇威，避周祖名，止称崇。父祖俱代北酋长。崇弱冠，以
勇力应募为卒。后唐清泰中，为应州骑军都校。晋祖
割云、应地，入为契丹，崇耻事之，奋身南归，历郓、河、中、
潞三镇骑军都校。开运中，戍太原，会汉祖起义，以崇
为前锋，入汴，改护圣左第六军都校，领郢州刺史，改”
领富州。从周祖平河中，以功迁果州防御使，领护圣
右厢都指挥使。周祖镇邺，以崇领行营骑军兼天雄
军都巡检使。乾祐三年冬，崇从周祖平国难，与李筠
拒慕容彦超于刘子陂，走之，以崇补侍卫马军都指
挥使。遣冯道等迎湘阴公赟于徐州，将立之。会契丹
南侵，周祖北征，次于澶州，为六军推戴。枢密使王峻
在京师闻变，遣崇率七百骑东拒。赟，遇于雎阳，崇阵
于牙门外。赟惧，登门楼呼崇曰：“汝等何遽至此？”崇曰：
“澶州军变，遣崇等来卫乘舆，非有他也。”赟召崇升楼，
崇未敢登，即遣道下与语，崇乃登，具言军情有属，天
命已定。赟执崇手，泣俛首久之。俄而赟所领卫兵都
校张令超以众归崇，赟亲将贾王等数怒目视道，将
害之，赟曰：“汝辈勿草草，此非关令公事。”崇即送赟就
馆舍。广顺初，领定武军节度，又为京城都巡检使、修
城都部署，兼知步军公事。未几，复升陈州为节镇，以
颍州隶焉，命崇为节度。周祖亲郊，加同平章事，出镇
澶州。周祖不豫，促还镇所。世宗立，并人侵潞州，命崇
与符彦卿出固镇以御之。世宗亲征，又副彦卿为行
营都部署。师还，加兼侍中。冬，移真定尹、成德军节度。
四年，世宗征淮南，契丹出骑万乘馀掠边，崇率师攻
下束鹿县，斩数百级，俘获甚众。五年，天清节，崇来朝，
表求致政，不允，赐袭衣、金带、器币、鞍勒马遣之。世宗
平关南，至静安军，崇来朝。恭帝嗣位，加检校太师。宋
初，加兼中书令。崇追感周室恩遇，时复泣下。监军陈
思诲密奏其状，因言：“常山近边，崇有异心，宜谨备之。”
太祖曰：“我素知崇笃于恩义，盖有所激发尔。”遣人觇
之，还，言崇方对宾属坐池潭小亭饮博，城中晏然。太
祖笑曰：“果如朕言。”未几来朝。时命李重进为平卢军
节度，重进叛，改命崇为节制。乾德三年，卒，年五十八。
太祖闻之震悼，赠太师。子守璘。